钦定古今图书集成/明伦汇编/闺媛典/第038卷 > 皇清二 > 傅汝阜妻李氏
## 钦定古今图书集成/明伦汇编/闺媛典/第038卷 > 皇清二 > 傅汝阜妻李氏

按《南丰县志》：“李氏，傅汝阜妻，李陶滨尧女也。名兑顺，自号西安老妪。三岁识字，人称奇女。生母早丧，号哭彻晓，阶前亭柏顿萎。及嫁，事姑至孝。姑病，祈天愿代。明崇祯十五年，乡人夜梦神告曰：‘汝家火灾’。因与孝妇邻，得免。诘朝火发遽息。所著有《女史纂要》《后妃宝录》《壸范汇言》，俱烬于寇。康熙十六年丁巳，大师入闽” 剿韩大任氏，卧病在床，赋诗云：“丁巳年来九十秋，伤嗟城市忽墟丘。石名望夫夫何觏？桥号思亲亲已休。眼见两朝逢舜禹，身经九帝哭殷周。那堪子妇惊逃窜，惨听哀鸿泪莫收！” 是年，卒葬杨林渡。

===刘九嶷妻朱氏===

按《高安县志》：朱氏，明江藩石城王孙辅国中尉谋侥之女，孝廉刘九嶷妻。嶷于崇祯甲申闻变，赴沼殉难。父母曳救，嶷矢绝食。朱劝曰：“毋宁髡而隐乎？” 嶷曰：“孰与事父母？曰：‘吾佐之’。” 于是竭力事舅姑，尽色养，凡三十年。舅姑丧毕，将告祔庙。明日省牲治馔，集骏奔诸执事。朱就主妇位，执酳进炙，拜兴如礼，彻馔未易服而卒。时年五十有七。